ผถห.NOK ไฟเขียวเพิ่มทุน 888.15 ล้านหุ้น ขาย RO สัดส่วน 3.5:1 ที่ 2.50 บ./หุ้น 3-5 ก.พ.นี้
ผถห.NOK ไฟเขียวเพิ่มทุน 888.15 ล้านหุ้น ขาย RO สัดส่วน 3.5:1 ที่ 2.50 บ./หุ้น 3-5 ก.พ.นี้
ผถห.NOK ไฟเขียวเพิ่มทุน 888.15 ล้านหุ้น ขาย RO สัดส่วน 3.5:1 ที่ 2.50 บ./หุ้น 3-5 ก.พ.นี้
3 ก.พ. 2563

นายวุฒิภูมิ จุฬางกูร ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า บริษัทได้มีการจัดประชุมวิสามัญผู้ถือหุ้นครั้งที่ 1/2563 เมื่อวันที่ 14 ม.ค. 2563 ที่ผ่านมา โดยผู้ถือหุ้นได้มีมติอนุมัติให้มีการเพิ่มทุนจดทะเบียนใหม่เป็น 4,197.17 ล้านบาท ซึ่งจะมีการออกหุ้นสามัญจำนวน 888,147,358 หุ้น มูลค่าที่ตราไว้หุ้นละ 1 บาท
อีกทั้งยังมีมติอนุมัติการจัดสรรหุ้นสามัญเพิ่มทุนจำนวน 888,147,358 หุ้น ให้แก่ผู้ถือหุ้นเดิมตามสัดส่วนการถือหุ้น (Right Offering) ในอัตราส่วน 3.5 หุ้นสามัญเดิม ต่อ 1 หุ้นสามัญใหม่ ที่ราคาเสนอขายหุ้นละ 2.50 บาท มูลค่ารวมไม่เกิน 2,220.37 ล้านบาท และกำหนดระยะเวลาเสนอขายตั้งแต่วันที่ 3-7 ก.พ. 2563
สำหรับวัตถุประสงค์ในการเพิ่มทุนในครั้งนี้ เพื่อเพิ่มความแข็งแกร่งให้แก่บริษัททั้งในด้านการดำเนินธุรกิจและด้านเงินทุน โดยบริษัทมีแผนที่จะนำเงินที่ได้รับจากการเพิ่มทุนไปใช้เป็นเงินทุนหมุนเวียนในการดำเนินธุรกิจ รวมทั้งเพิ่มสภาพคล่องและเสริมสร้างฐานะทางการเงินให้มีความแข็งแกร่งมากขึ้น
พร้อมกันนี้การเพิ่มทุนดังกล่าวยังจะช่วยสนับสนุนการขยายเส้นทางและเครือข่ายการบิน โดยบริษัทมีแผนลงทุนในการขยายเส้นทางการบินที่บริษัทศึกษาและเห็นถึงโอกาส ที่จะช่วยเพิ่มเครือข่ายการบิน อัตราการใช้เครื่องบิน และเพิ่มประสิทธิภาพในการดำเนินธุรกิจ ซึ่งจะสนับสนุนการเพิ่มรายได้และอัตรากำไรให้แก่บริษัทในระยะยาว
ขณะเดียวกันบริษัทจะมีแผนการดำเนินธุรกิจ โดยจะมีการจัดหาและปรับปรุงฝูงบิน โดยบริษัทมีแผนจัดหาและปรับปรุงฝูงบินเพื่อเพิ่มอัตราการใช้เครื่องบินต่อลำ รวมถึงลดค่าใช้จ่ายคงที่ต่อหน่วย เช่น ค่าเช่าเครื่องบิน ค่าซ่อมบำรุง ค่าบุคลากรการบิน เป็นต้น
“การเพิ่มทุนในครั้งนี้ เพราะว่าทางนกแอร์ต้องการเพิ่มเสถียรภาพในการดำเนินธุรกิจให้มีความมั่นคงมากขึ้น ซึ่งหากมองไปที่งบในช่วงไตรมาส3/62 จะเห็นได้ว่านกแอร์มีการขาดทุนลดลงเกือบ 50% ดังนั้นการที่นกแอร์เลือกเพิ่มทุนในครั้งนี้ ก็ได้มีการประเมินและวิเคราะห์สถานการณ์ของภาวะทางธุรกิจ และเศรษฐกิจ รวมถึงการลงทุนควบคู่ไปด้วยเสมอ เพื่อให้การเลือกใช้เครื่องมือทางการเงินมีประสิทธิภาพและมีความเหมาะสมมากที่สุด เพื่อสร้างผลตอบแทนที่ดีให้แก่นักลงทุนทุกท่าน” นายวุฒิภูมิ กล่าว